«Med mindre Silver oppfyller kapitalkravene innen midnatt, ventes det at driften av selskapet overtas av et administrasjonsstyre, som trolig får mandat til å nedskrive pensjonene for å dekke manglende kapital», skriver Forbrukerrådet på sine nettsider.

Fra januar i fjor ble det innført nye kapitalkrav for forsikringsselskaper. Fripoliseselskapet Silver har fått fristen utsatt to ganger allerede, men får nå avslag av hensyn til kundene, opplyser Regjeringen. De øvrige norske livsforsikringsforetakene oppfyller kravene.

– Haster

Onsdag kveld opplyser Forbrukerrådet at de anbefaler fripoliseselskapets kunder til å flytte pensjonspengene, etter avslaget på søknaden om utsatt frist.

– Vi har siden august anbefalt alle kundene om å flytte pengene. Dette haster nå virkelig, i og med at fristen går ut ved midnatt i dag, sier fagansvarlig i Forbrukerrådet Jorge Jensen.

Utbetalinger stopper umiddelbart

Silver opplyser i en pressemelding at «statlig overtakelse av selskapet vil føre til at utbetalinger fra Silver til nåværende pensjonister stopper med umiddelbar virkning. Samtidig er det betydelig risiko for at staten vil kutte 30–40 prosent av de oppsparte fripolisene for Silver-kunder som fortsatt er i arbeid.»

Finansdepartementet opplyser at de har strukket seg så langt de kunne og gitt selskapet utsettelser for at de skulle komme opp med en løsning.